പിഎം മിത്ര യോജനയ്ക്ക് കേന്ദ്ര മന്ത്രിസഭയുടെ അംഗീകാരം മെഗാ ടെക്സ്റ്റൈല് പാര്ക്കുകള്ക്ക് 4,445 കോടി ന്യൂഡല്ഹി: രാജ്യത്ത് മെഗാ ഇന്വെസ്റ്റ്മെന്റ് ടെക്സ്റ്റൈല് പാര്ക്കുകള് സ്ഥാപിക്കുന്നതിനുള്ള 4,445 കോടി രൂപയുടെ പിഎം മിത്ര യോജനയ്ക്ക് മന്ത്രിസഭായോഗത്തില് അംഗീകാരം നല്കിയതായി കേന്ദ്ര മന്ത്രിമാരായ പിയൂഷ് ഗോയലും അനുരാഗ് ഠാക്കൂറും പ്രഖ്യാപിച്ചു. 202122 ലെ ബജറ്റില് ആദ്യം പ്രഖ്യാപിച്ച ഓരോ പാര്ക്കും ഏകദേശം ഒരു ലക്ഷം പേര്ക്ക് നേരിട്ടും രണ്ട് ലക്ഷം പേര്ക്ക് പരോക്ഷമായും തൊഴിലവസരങ്ങള് സൃഷ്ടിക്കുമെന്നും മന്ത്രി വ്യക്തമാക്കി. അഞ്ച് വര്ഷത്തിനുള്ളില് മൊത്തം 4,445 കോടി രൂപ ചെലവഴിച്ച് ഏഴ് പിഎം മെഗാ ഇന്റഗ്രേറ്റഡ് ടെക്സ്റ്റൈല് റീജിയണും പിഎം മിത്ര അപ്പാരല് പാര്ക്കുകളും സ്ഥാപിക്കാന് കേന്ദ്ര മന്ത്രിസഭ അംഗീകാരം നല്കി. പ്രധാനമന്ത്രി മോദിയുടെ 5 എഫ് വീക്ഷണത്തില് നിന്ന് പ്രചോദനം ഉള്ക്കൊണ്ട് ഫാമില് നിന്നും ഫൈബറിലേക്കും ഫാബ്രിക്കില്നിന്ന് ഫാഷനിലേക്കും അതുവഴി ഫോറിനിലേക്കും എന്നതാണ് ലക്ഷ്യമെന്നും ഗോയല് പറഞ്ഞു. രാജ്യത്ത് വലിയ തോതില് തൊഴിലവസരങ്ങള് സൃഷ്ടിക്കുന്നതിനും ഈ മേഖലയ്ക്കായി നിക്ഷേപങ്ങള് ആകര്ഷിക്കുന്നതിനും ഈ നീക്കം സഹായിക്കുമെന്നും മന്ത്രി കൂട്ടിച്ചേര്ത്തു. ഏഴ് മിത്ര പാര്ക്കുകള് സന്നദ്ധമായിട്ടുള്ള സംസ്ഥാനങ്ങളിലെ ഗ്രീന്ഫീല്ഡിലും ബ്രൗണ്ഫീല്ഡ് സൈറ്റുകളിലും സ്ഥാപിക്കും. ഗ്രീന്ഫീല്ഡ് മിത്ര പാര്ക്കുകളുടെ വികസനത്തിനായി 500 കോടി രൂപ വീതവും ബ്രൗണ്ഫീല്ഡ് മിത്ര പാര്ക്കുകളുടെ വികസനത്തിനായി 200 കോടി രൂപ വീതവും സര്ക്കാര് വകയിരുത്തി. ഇതിനായി തമിഴ്നാട്, പഞ്ചാബ്, ഒഡീഷ, ആന്ധ്രാപ്രദേശ്, ഗുജറാത്ത്, രാജസ്ഥാന്, അസം, കര്ണാടക, മധ്യപ്രദേശ്, തെലങ്കാന എന്നീ സംസ്ഥാനങ്ങള് താല്പര്യം പ്രകടിപ്പിച്ചിട്ടുണ്ടെന്നും മന്ത്രി വ്യക്തമാക്കി. പാര്ക്കുകള്ക്കുള്ള സൈറ്റുകള് വസ്തുനിഷ്ഠമായ മാനദണ്ഡങ്ങള് അടിസ്ഥാനമാക്കി തെരഞ്ഞെടുക്കുമെന്നും മന്ത്രി കൂട്ടിച്ചേര്ത്തു. Tags